Jare het vlerke. Groot, wye vlerke.
JY LEES NOU Jare het vlerke. Groot, wye vlerke.
Die een oomblik klink ons 'n glasie en tel die ou jaar af; net die volgende hang ons weer Kersliggies op. Hoe hét die tyd só gevlieg, vra ons. Wat het geword van 365 dae, 8 760 ure en 525 600 minute?
Dis verby, vinniger as wat ons "Happy New Year" kon sê!
Vir SARIE KOS, ons spesiale kostydskrif, het lesers 'n groot ja gesê. "For she's a jolly good fellow" wil ons vir Barbara Joubert sing, want met haar koesterkos eet familie en vriende - ons vastrapplek in die lewe - weer saam. Op ons rubriekskrywer Nataniël, wat graag sê as dinge moeilik is, help dit om 'n ietsie te eet, is ons meer as trots. As ambassadeur van Kindersorg SA stel hy 'n goue voorbeeld en gee hy van sy tyd en omgee vir ons land se kinders wat nie die vreugde en vertroeteling van kindwees ken nie. En só kan ek aangaan.
Ek en die hele SARIE-span wens jou 'n liefdevolle, geseënde Kersfees toe. Eet 'n ietsie, droom 'n bietjie, gee van jouself en sprei dan jou vlerke vir 2009. Jy is nie alleen nie - ons sal sáám die nuwe jaar met nuwe hoop binnegaan.